З А П И С Н И К

 Од 22-ра Седница на Советот на Општината Битола одржана на 28.12.2022 година.

 Седницата се одржа во големата сала за седници на Советот на Општина Битола и

почна со работа во 11,00 часот.

 На седницата присуствуваа 31 членови на Советот:Габриела Илиевска-Претседател на Советот,Лидија Павловска,Ненси Лозанче,Михајло Вангелов,Марица Тодоровска, Марко Јосифовски,Златко Лозановски,Бојан Бојкоски,Марта Ѓоргиевска,Анета Ѓоргиевска, Ѓорѓи Ѓорѓиевски,Зоран Петковски,Жанета Ангелевска,Сашо Никовски,Александар Димовски,Методија Илиевски,Петар Николовски,Кети Неделковска,Елизабета Тодоровска, Мирјана Захариевска Ралевска,Кире Климески,Елена Кромидаровска Маховска,Борче Корлевски,Жаклина Наумовска,Јадранка Павловска, Алмир Адемоски, Иван Чулакоски, Гаврил Трајковски,Горан Велевски,Мерита Исмајловска и Анастасија Трајковска.

 На седницата присуствуваше Градоначалникот Тони Коњановски,представници

од општинската администрација на Општината Битола,гости и јавни средствата за информирање.

 Записникот од 16-тата Седница беше ставен на гласање и едногласно усвоен (28ЗА).

 Претседателката Габриела Илиевска го прочита дневниот ред со 6 точки кој беше доставен до советниците.

За работа на седницата беше предложен и едногласно (28ЗА) прифатен следниот

Д Н Е В Е Н Р Е Д

1.Предлог-Буџет на Општината Битола за 2023 година.

2.Предлог-Одлука за извршување на Буџетот на Општината Битола за 2023 година.

3.Буџетски календар за 2023 година.

4.Предлог-Одлука за утврдување на вредност на бодот за платите на државните службеници за 2023 година.

5. Извештај за работата на Советот на Општината Битола за 2022 година.

6. Програма за работа на Советот на Општината Битола за 2023 година.

Градоначалникот Тони Коњановски имаше свое обраќање за да го образложи Буџетот на Општина Битола за 2023 година

Денес, кога пред Вас се наоѓа предлог буџетот за 2023 година, сакам да нагласам дека со реализираните активности во годината која изминува и покрај сите предизвици со кои се соочивме, успеавме да реализираме повеќе проекти: да овозможиме континуитет, да започнеме со изготвување на проектна документација, но и со реализација на нови проекти.Тоа што и денес се врши асфалтирање и се работи на терен, конкретно на улиците „Булевар 1 Мај“ и во селото Брусник, потврдува дека го користиме секој ден за градежни активности и во оваа зимска сезона, како што работевме и во текот на целата година, зошто посветеноста подразбира континуитет, а не раздвижување само во предизборен период.

Ваквиот начин на функционирање, овозможи да реконструираме 20 улици од проектот за „Реконструкција, рехабилитација и изградба на 23 улици“, 3 се во постапка, а комплетно ги завршивме и отпочнатите 5 улици кои ги затекнавме со доаѓањето како нова локална самоуправа.

Заедно со нашите соработници, уредивме повеќе детски паркови и спортски игралишта, субвенциониравме проекти за енергетска ефикасност на колективни згради, изработивме катастар на загадувачи, зелен катастар, а во исто време, додека паралелно културно ја заживеавме Битола и овозможивме функционалност на културно информативниот центар, ја ставивме во функција новата трибина на стадионот „Петар Милошевски“, обезбедивме и поддршка за спортот и младите и реализиравме проекти од социјалната заштита.

Во делот на економскиот развој на општината, во постапка сме на изготвување на стратегија за ЛЕР, а во Индустриската зона „Жабени“, веќе има двајца нови инвеститори од Германија и Турција, кои купија парцели и очекувам дека наскоро и овие инвестиции ќе се реализираат.

Тоа што сакам да го најавам е дека, веќе го потпишав договорот со кој очекувам во првата половина на 2023 година, целосна дигитализација на услугите на општината. Согласно законската регулатива, завршени се дел од фазите за изработка на Генералниот урбанистички план за општина Битола и во 2023 година, Јавното претпријатие за урбанистичко планирање, проектирање и инженеринг продолжува со активностите за изработка, преку завршување на Документационата основа и отпочнување на Планската документација. При изработката на Планот се очекува завршувањето на стручните студии и експертските елаборати, да дадат генерални насоки за планирање на просторот на градот во границита на опфатот на ГУП.

Во делот на инфраструктурата, согласно програмите за комунални дејности и уредување на градежно земјиште и развојната програма, во 2023 година, опфатени се 28 објекти, со кои планирана е изградба и реконструкција на улици, нови паркинг простори и објекти од капитално значење во вкупна вредност од 445.937.880 денари или 7.2 милиони евра.

Во делот на улиците, посебно сакам да истакнам дека, за разлика од претходно кога најчесто, заради затекнатата документација имавме само реконструкција на коловоз, согласно документацијата која ја изработивме, кај најголемиот број улици, во 2023 година, ќе имаме целосна реконструкција, вклучувајќи и реконструкција на водоводната и канализационата мрежа.

Тука, сакам да најавам изградба и реконструкција на 40 нови улици, во должина од 22,4 км: меѓу кои, улица „Индустриска“ во должина од 2,4 километри, група на улици во должина од 1909 метри, потоа улиците „Драгорска“, „Зборска“, „Стив Наумов“ реконструкција на улицата покрај „Светонеделските гробишта“, втора фаза од реконструкција на улицата „Солунска“ и други улици во урбаниот дел, додека во руралните средини предвидена е реконструкција на улична мрежа во Оптичари, Егри, Лажец, 11 улици во Долно Оризари и исто толку во Горно Оризари.

Во делот на уличното осветлување, покрај на други локации, дел од програмата за 2023 година е и поставувањето на улично осветлување на потегот од „Млекара“ до Долно Оризари. Од позначајните проекти во делот на изградба и реконструкција на системи за одведување и прочистување на отпадни води со развојната програма предвидовме Изведба на канализација, колектор и градба за прочистување на отпадни води во НП „Пелистер“.

Покрај изработката на Локалниот еколошки акционен план, предвидовме повеќе проекти и субвенционирања, со што ги зголемивме средствата во Програмата за животна средина и истата изнесува 10.472.000 денари.

Во 2023 година, продолжуваме со изградбата на Новиот парк во Нова Битола, а за капиталниот проект за изградба на нова зграда на територијалната противпожарна единица во тек е изработката на основниот проект и во 2023 година, очекувам да започне изградбата на објектот.

Проектот за прифатилиште за бездомни животни е изготвен и одобрен и во 2023 година, започнува адаптацијата на постоечкиот објект и изградбата на дополнителните содржини во функција на објектот, согласно проектната документација, за што обезбедени се средства во износ од 46.586.092 денари.

Проектот „Подобра социјална инклузија за млади, спорт и рекреација на потегот Тумбе – кафе – Смолево“, ќе се реализира во должина од 1932 метри, за што обезбедени се 11.596.320 денари, со кои се предвидени градежни зафати за дооформување на земјината патека, нејзина стабилизација, поставување бекатон плочки, ставање во функција на уличното осветлување и поставување на канделабри на сончева енергија, пропратни содржини, летниковци, патокази и други содржини кои ќе придонесат за уредување на овој дел на градот.

Во моментот сме во фаза на подготовка на градежен проект за изведба на велосипедски патеки, кои согласно сообраќајниот проект, ќе бидат изведени на улиците „Васко Карангелевски“ и „Партизанска“.

Новата програма на одделението за економски развој за 2023 година, предвидува изработка на проектна документација и за поврзување со велосипедски, пешачки патеки и други пропратни содржини на селата Братиндол, Дихово, Брусник, Лавци и Буково во должина од 11.300 метри.

Во врска со изградбата на детските градинки, очекувам дека Министерството за труд и социјална политика, ќе ги испочитува одредбите согласно договорот за адаптација на детската градинка во просториите на Домот за доенчиња и мали деца, додека за другата градинка, во поранешната касарна, проблемите се надминати и во 2023 година, продолжуваме со изградба.

Покрај овие проекти и следната година, продолжуваме со поддршка на културата, спортот, младите, меѓународната соработка и реализацијата на проекти од програмите за прекугранична соработка.

Верувам дека и покрај енергетската и економската криза, планираните проекти успешно ќе ги реализираме, согласно предвидената динамика.

Во целиот тој процес на работа и јас како Градоначалник и општинската администрација, остануваме отворени за соработка со граѓаните и со Вас советниците, секогаш, како и досега, подготвени да слушнеме и друго мислење, сугестии или конструктивни критики, кои може да придонесат за поголем успех во работењето на локалната самоуправа, во интерес на напредокот на општина Битола.

 1.

Марица Тодоровска рече,Комисијата за финансии и буџет по разгледувањето на материјалот по точките 1,2,3 и 4 од дневниот ред,по дискусиите по точките 1,2 и 3 гласале со 3 гласови ЗА и 2 гласови Против и по точка 4 гласале со 5 гласови ЗА.

Иван Чулакоски зеде збор и наведе предлог амандмани и тоа: Изработка на студија за развој на зимско-летниот туризам на Пелистер, формирање на тело за новогодишно украсување при што ќе изработи идеен проект,летен фестивал на локацијата Смолево, формирање на посебна група која ќе има обврска секојдневно да ги обновува дрворедите во Градот и како последен амандман е воведување на електричен воз „мечо” како во минатите времиња со релација на движење од Магнолија-Зоолошка градина.

 Бојан Бојкоски наведе дека овој Буџет е најтранспарентниот до сега во чие креирање беа вклучени и граѓаните,стопанствениците и тн. Предложи амандман кој содржи изработка на кружен тек кај ветеринарната станица и поставување на споменикот на Александар Турунџев.

 Методија Илиевски наведе дека Буџетот за 2023 година во споредба со претходната година е сериозно намален за околу 3 милиони Евра, при што може да се забележи уназадување.Понатаму наведе дека многу проекти биле ветувани но сепак реализација нема затоа што за голем дел од ветените проекти се на фаза проектна документација а од друга страна се забележува зголемување на средствата за репрезентации и патувања. Наведе дека има нови 15-20 вработувања но истите не се согласно потребата на општината во делот на експерти од проектирање, животна средина и тн. Во однос на спортскиот комплекс наведе дека од старт се прави грешка во однос на локацијата при што потенцираше дека истиот треба да биде надвор од централното градско подрачје а истиот треба да опфати поголем број на содржини од типот спа центар, прес сала, медицинска сала и тн. Во однос на културата наведе дека Офицерскиот Дом треба да се заштити во смисла да се ограничи можноста за секаков тип на настани. Дополнително наведе дека потребно е да се изврши замена на начинот на греење на објектите под општинска капа поради континуираниот лош амбиентален воздух во градот. На крајот во однос на инфраструктурата наведе дека се надева ветените проекти да бидат реализирани во наредната година. Дополнително предложи проектите кои ги нема во Буџетот а биле ветени во предизборната програма поединечно да бидат гласани како амандмани.

 Марко Јосифовски поднесе Амандман за стипендирање на студенти со адреса на живеење во Општина Битола кои студираат на архитектура и градежен со месечна стипендија од 6.000,00 денари во период додека траат студиите и истите да се обврзат со договор за работа во Општина Битола за двојно поголем период од периодот на стипендирањето.

 Алмир Адемоски предложи три амандмани и тоа:Изработка на проектна документација за реконструкција на спортските игралишта во ОУ„Елпида Караманди”.

Изработка на проектна документација за дополнителни реконструкции (осветлување) на пешачките премини особено пред училиштата со 400.000 денари.Изработка на проектна документација за поставување на урбана опрема на ул.Партизанска од потегод од Веро маркетот до Спортската сала со 300.000 денари.

 Ѓорѓи Ѓорѓиевски предложи Амандман за зголемување на бројката за реконструкција на детски паркови од 6 на 20 со околу 2 милиони денари.

 Претседателката Габриела Илиевска наведе дека сите советници беа повикани на буџетските форуми за да предложат нови идеи при што упати благодарност до Борче Корлевски кој што јавно образложи дека посетата во странство беше за конструктивни состаноци каде беа опфатени многу локални теми. Во однос на комуналните редари наведе дека е потребно зголемување на нивниот број но и на нивните ингеренции и потсети на говорот на претходниот секретар кој што наведе дека под раководство на претходната градоначалничка администрацијата ќе работи најдомаќински дури и да ги префрли планираните средства за наредна година. Понатаму наведе дека централните институции се под раководство на СДСМ кои ништо немаат преземено за битолчани. Дополнително наведе дека енергетско ефикасните фасади и проектот Go green ќе допринесат за подобрување на воздухот.

 Методија Илиевски наведе дека отсекогаш бил на страната на граѓаните застапувајќи ги во борбата за подобар воздух, а во овој момент со промената на власта граѓаните очекуваа инвентивни идеи но сепак нема ништо од тоа. На крајот потсети дека СДСМ е опозиција и како таква таа треба да биде коректор на власта а власта е таа која треба да ги имплементира идеите. Централната власт помогна со 150 милиони денари во однос на оваа област.

 Претседателката Габриела Илиевска наведе дека 10.400.000 денари се издвоени за животна средина и оваа сума е за прв пат во толкав обем.

 Анастасија Трајковска се заблагодари за отпочнување со изработка на новиот ГУП. Дополнително, наведе дека е формирано координативно тело но сепак тоа тело не е консултирано сеуште. Во однос на новиот ЛЕАП наведе дека треба луѓето ангажирани за изработка да пристапат посериозно затоа што нацрт верзијата на истиот е само копија на претходниот ЛЕАП, нема ниту јасно мерливи индикатори. Наведе дека постои проектна документација за енергетско ефикасни фасади за општински објекти и истата треба да се искористи за да се реализираат проектите.

 Борче Корлевски потсети на излагањето на Градоначалникот кој претходниот мандат беше советник кога потенцираше дека ниту розевите наочари неможат да прикажат подобра слика за црнилата во Битола. Во однос на ветените топ 10 проекти од страна на ВМРО ДПМНЕ од кои нови кружни текови, гасификација,топлификација,основно училиште, нова зграда за противпожарна зашита (проект), спортски комплекс (само на идеја), Тумбе кафе-Смолево, улици но сеуште нема видлива реализација. Дополнително, упати благодарност и пофални зборови за секретарот на Општина Битола. Во однос на ЈП Комуналец наведе дека се мачи со опстојувањето при што побарува 3 нови камиони за собирање на отпад па се надева дека истите ќе бидат набавени во периодот понатаму. Понатаму ги потенцираше сите намалувања по ставки во однос на претходниот буџет при што наведе дека забележително е зголемувањето на помагањето на јавните претпријатија. Во однос на спортскиот комплекс наведе дека поставил прашање до проектантот дали истиот ќе биде мултифункционален објект при што потенцираше дека доколку проектантите знаеја за намената на земјиштето ќе се пријавеа многу повеќе на огласот за идејно решение а за реализација на мултифункционален спортски објект потребни се минимум 10 милиони Евра.Понатаму се осврна врз коментирање на проектите за безбедноста во училиштата, објектот за противпожарната единица, дигитализацијата на општинските услуги, локалниот пат до с.Логоварди и с.Брусник. На крај запраша дали Копанки во 2023 ќе биде реконструиран, јавно и транспарентно презентирање на елаборатот за земјотресите. Дополнително како амандман на Буџетот за 2023 година го наведе – Изработка на проект за подземна сообраќајница (катна гаража). Понатаму наведе дека Општина Битола потребно е во најитен рок да изработи проект за влезот во Битола на страната од Грција, ревитализација на објектите кај Смолево, давање на објект во општинска сопственост на здруженија за радова еднаквост а истите потребно е сега да се проектираат затоа што во 2024 год. имаме два циклуси на избори така што ваквите проекти не би можеле да се реализираат.

 Претседателката Габриела Илиевска даде пауза од 10 минути

Бојан Бојкоски наведе дека и покрај тезите на СДСМ од претходната година дека таквите проекти се континуитет на нивната работа и дека новата власт нема капацитет за нови проекти така што наместо 24 улици забележително е дека се направени 46 улици, во постапка е противпожаниот објект, вело патеки, нов парк и тн. Капиталните инвестиции се во износ од 7.2 милиони евра. Наведе дека буџетските форуми беа реализирани под иницијатива на УСАИД во кои беа вклучени повеќе од 200 лица во 4 форумски сесии. Во однос на вработувањето, негираше дека се вработени партиски лица. Дополнително наведе дека претходната власт ветувала мултифункционален објект но небила најдена ниту локација ниту маркица, ветувала нов објект на противпожарната единица, надземен пешачки премин кај Боримечка, сточен пазар и проекти за влезовите во Битола но за сите овие објекти не постои основен проект а новата локална власт за истите започнато постапка. Наведе дека од топ 10 проектите веќе 7 се започнати меѓу кои, нови инвестиции во Жабени, реализација на кружен тек кај ветеринарната станица, зграда на ТППЕ, рекреативната зона Тумбе кафе – Смолево која ќе се реализира во втората половина на 2023 година, Новиот парк во втората половина на 2023 ќе биде изграден и подобрување на инфраструктурата така што вкупно со претходната година ќе бидат реконструирани 60 улици. Во врска со комуналните редари наведе дека истите беа пилот проект од советничката група ПОИНАКУ, при што заедно со општинскиот инспекторат излегуваат на терен. Во однос на културата наведе дека битолското културно лето и зимската приказна ја издигнаа културата на повисико ниво. За помошта од централната власт наведе дека истата не постои. Се осврна и на објавувањето на констатираните штети од земјотресот при што потенцираше дека таквата постапка е направена согласно насоките дадени од ИЗИС. Во врска со градинката кај ОУ Климент Охридски наведе дека не е карабина затоа што не е затворена ниту има кров. Понатаму, наведе дека соработката со Центарот за култура и ЈОУ КИЦ е одлична и како таква истата треба да служи за пример како треба да се соработува помеѓу централна и локална институција. Во однос на мултифункционалниот спортски објект наведе дека претходната власт немаше ниту локација за изградба на истиот иако бил ветен во програмата, наведе дека ќе се реализираат 2 пречистителни станици, енергетско ефикасните фасади на зградите за колективно домување значи почеток на добар проект.

 Борче Корлевски во врска со мултифункционалниот објект наведе дека таквиот објект постои во Спортската сала Боро Чурлевски затоа што таму има медицинска соба, куглана, пинг понг простор и тн. Во однос на ветениот кружен тек наведе дека поради големата распространетост на истиот кој опфаќа дел и од паркот истиот нема да биде изгласан од советниците. Во однос на паркот кај Довлеџик наведе дека истиот е на предлог на ПОИНАКУ, додека пак ветеното од ВМРО ДПМНЕ бил проект кој ќе содржи фонтана и игралишта со гумена подлога а овој нов парк е сосема поинаку. Во 2023 година нема предвидено средства за Копанки, ново основно училиште и тн. Субвенционирањето на електричната енергија наведе дека е голема помош од централната власт, патот за Брусник и Логоварди се со поддршка на МЛС, а во врска со елаборатот од земјотресот уште еднаш наведе дека е потребно јавно да се објави. Ревизијата на претпријатијата сеуште нема завршено така што тоа е еден голем минус. Дополнително, реконструкцијата на улиците кои беа ветени, не се предвидени во овој буџет.

 Бојан Бојкоски реплицираше во однос на Зимската приказна, така што наведе дека не постоело опструкција во однос на украсувањето при што наведе дека понатаму ќе се оформи посебно тело за украсување на Градот. Во врска со проектите поддржани од МЛС наведе дека за истите средствата се намалени со промената на новиот министер.

 Борче Корлевски упати контра реплика при што наведе дека украсувањето на Битола го прави јавно претпријатие или Општина Битола, а за 2022 година имаше посебна програма за украсување која што требаше да ја реализира ЈП Комуналец.

 Жаклина Наумовска наведе дека цела година новата локална власт работи со започнати проекти од претходната власт. Во однос на зимската приказна наведе дека не е добро што се пласира во јавноста дека битолчани почнаа да слават нова година од 2022 година затоа што и претходно локалната власт организираше такви манифестации. Во однос на вложувањата од централните институции несмее да стане збор затоа што владата вложи многу во градинките, животната средина и инфраструктурата.

 Иван Чулакоски наведе дел од ветените проекти како што е Новиот парк кај Довлеџик каде што потенцираше дека цело време се среќаваат со опструкции, стационарот за бездомни животни, општина достапна за секој жител, буџет на увид на граѓаните, дополнување на содржината на зоолошката градина, проектот „GoGreen” реконструкција на Копанки каде се однесени сите потребни материјали а се работи и проектот за менторско женско претприемништво, реконструкција на патот кон НП Пелистер, побезбеден пат до училиштата, еколошка полиција која треба да им се зголемат ингеренциите, но се соочија со проблем во соработката со ЈП Комуналец, регионален центар за жртви од семејно насилство, во однос на културните настани наведе дека истите биле во изобилство особено во летниот период.

 Методија Илиевски реплицираше така што наведе дека програмата на ПОИНАКУ има 0% на реализација. Потенцираше дека таквите проекти стојат на хартија во Програмите, но ќе се увиди во понатамошниот период дали истите ќе се реализираат.

 Иван Чулакоски во својата контра реплика наведе дека потребно е заедничка поддршка за да се реализираат сите проекти затоа што тоа е за битолчани. Се согласи со советникот Корлевски дека треба да се оди до централните институции за да се решат проблемите за Битола.

 Жаклина Наумовска реплицираше наведувајќи дека претходната власт ги прифати неколку иницијативи во тоа време дадени од ПОИНАКУ, но потенцираше дека не сите иницијативи се остварливи во реалност иако добро звучат. На крајот упати барање до советниците од ПОИНАКУ да предложат експерт за директор на ЈП Комуналец.

 Иван Чулакоски упати контра реплика при што наведе дека и самото раководство на СДСМ признало дека интензитетот на работа на претходната власт бил многу мал. Дополнително наведе дека е потребно заедништво за борбата за Битола но сеуште немаме такво единство, а во однос на експерт за директор на ЈП Комуналец неможе да се најди лице кое не е партиски определено за разлика од директорот на ЈП Пазари кој што претстави визија за изгледот на пазарот за 5 години.

 Жаклина Наумовска во својата контра реплика потсети дека лажните профили на социјлните мрежи се пракса на опонентите. Во врска со барањето на помош од централние институции преку лични контакти поточно за случајот со мостот кај Саат Кулата, наведе дека секогаш кога треба да се поможи, истото ќе се повтори.

 Ѓорѓи Ѓорѓиевски наведе дека Буџетот на 2023 година е целосно транспарентно креиран од новата локална власт каде беа вклучени граѓаните преку буџетските форуми. Наведе дека истиот има развојна компонента, детално образложувајќи ги сите наведени проекти.

 Борче Корлевски надополни дека Проектот за кружниот тек нема да биде изгласан и истиот нема да биде направен, во однос на спортскиот комплекс запраша колку чини таквата изградба и за истиот сеуште нема проект. Дополнително, наведе дека изјавата на Градоначалникот беше дека доколку таквиот проект ги надмине расположливите средства истиот нема да биде реализиран. Понатаму ги потенцираше сите ветени улици кои не се предвидени со овој буџет. Дополнително, се осврна врз плановите за вработување на јавните претпријатија при што наведе дека за недостигот на вработени СДСМ секогаш дала поддршка.

 Ѓорѓи Ѓорѓиевски во својата реплика наведе дека Буџетот за 2022 година содржеше проекти кои се континуитет од претходната власт а Буџетот за 2023 година ќе биде континуитет на проектите кои не се реализирани претходната година. На крај запраша колку чинеше реконструкцијата на фасадата на ОО СДСМ Битола.

 Претседателката даде 5 минути пауза

Борче Корлевски наведе дека нема партиска функција туку само политичка функција како советник па дополнително на говорница пушти говорна снимка од претходни изјави на советникот кога говори дека буџетот за 2023 година е сосема поинаков од претходниот кој што се состоеше од проекти кои се континуитет на претходната власт. Во однос на средствата одделени за водоснабдување кои се намалени во овој буџет наведе дека таквиот буџет незначи дека е развоен. Дополнително, наведе дека успех на претходната власт успеа да го реконстуира стадионот,Офицерски дом, 14 улици во Д.Оризари, куглана, асфалтирање во АРМ, ул.Крушевска Репубила, ул.Солунска, патот за Брајчино и Лавци, Нижеполе, ул.Илинденска, Лед осветлување и тн.

 Петар Николовски предложи три амандмани и тоа:

* Обезбедување на финансиски средства за поддршка на бизнис идеи за млади
* Финансиска поддршка на млади до 29 години за користење на фитнес центри односно теретани
* Субвенционирање на млади за обука за возачка дозвола од Б категорија

Гаврил Трајковски реплицираше на советничката Жаклина Наумовска повикувајќи да излезат на прес и да кажат кои членови од Левица се вработени во општината или општинските претпријатија. Дополнително наведе дека Битола добро е да има субвенционирана струја. Во однос на Буџетот за 2023 година наведе дека се намалени социјалните бенефиции а се зголемени расходите за репрезентации и ресторански услуги. Понатаму, даде иницијатива да се анализира работата на комуналните редари при што дополнително се осврна врз средствата предвидени за нови вработувања. Во однос на средствата за туризам наведе дека се преполовени во овој буџет. Во врска со реконструкцијата на 40 улици наведе дека контрадикторно е затоа што намалени се планираните средства. Дополнително наведе дека ветено му било од страна на Градоначалникот дека во 2023 година нема да се предвидуваат средства за дрва во основните училишта, но сепак во буџетот може да се забележи предвидени средства. На крај потенцираше дека сума сумарум, буџетот е сведен на репрезентативни трошоци.

Жаклина Наумовска упати реплика при што наведе дека Владата не дала субвенционирана струја во Арачиново туку тие противзаконски користеле енергија исто како што користеле и јавните претпријатија во Општина Битола.

Гаврил Трајковски упати контра реплика наведувајќи дека Левица не ги поддржа сите програми изгласани во советот, додека во однос на управните одбори во јавните претпријатија добро е да има мешовит политички состав.

Анета Ѓоргиевска во својот говор наведе дека е задоволна што учениците со попречености ќе добијат бесплатен превоз.

Претседателката Габриела Илиевска свика Комисија за финансии

Благица Талевска, Раководител на Одделението за финансии наведе дека предлог Амандманите предизвикуваат потреба од измени на Програмите и истите треба да бидат изменети на наредната седница. Дополнително ги наведе и амандманите дека прифатени амандмани се:

* Изработка на студија за зимско-летен туризам на Пелистер 300.000,00 денари
* Идејно решение за новогодишно украсување 300.000,00 денари
* Летен фестивал во Смолево 500.000,00 денари
* „Go Green” 2.000.000,00 денари
* Електично вовче мечо 1.500.000,00 денари
* Проектна документација за реконструкција на игралишта во ОУ Елпида Караманди 200.000,00 денари
* Проектна документација за пешачки премини приоритетни пред училиштата 400.000,00 денари
* Изработка на проектна документација за поставување на урбана опрема 300.000,00 денари
* Нови паркови во соработка со ЈП Комуналец 2.000.000,00 денари
* Повик за стипендии за архитекти и градежни инженери 200.000,00 денари
* Изведба на кружен тек 6.000.000,00 денари
* Изработка на проект за подземна сообраќајница за катна гаража
* Повик за финансиска поддршка за бизнис идеи
* Амандман за зголемување на финансиските средства за плати на администрацијата поради зголемување на минималната плата.

Претседателката Габриела Илиевска истакна дека сите амандмани на Комисијата за финансии биле гласани едногласно ЗА.

Амандмани од Советничката група ПОИНАКУ

1.)Изработка на Проектна документација за реконструкција на игралишта во ОУ Елпида Караманди со додавање на дополнителни 200.000,00 денари,беше ставен на гласање и едногласно прифатен (29ЗА).

2.)Одобрување на средства за Проектна документација за дополнително осветлување на пешачки премини приоритетни пред училиштата со 400.000,00 денари,беше ставен на гласање и едногласно прифатен (29ЗА).

3.)Издвојување на средства за изработка на проектна документација за поставување на урбана опрема на ул.„Партизанска” од „Веро маркетот” до Спортска сала „Боро Чурлевски” со 300.000,00 денари,беше ставен на гласање и едногласно прифатен (29ЗА).

4.)Средства за изработка на студија за развој на зимско-летен туризам на Пелистер 300.000,00 денари,беше ставен на гласање и едногласно прифатен (29ЗА).

5.)Средства за идејно решение за новогодишно украсување на градот 300.000,00 денари,беше ставен на гласање и едногласно прифатен (29ЗА).

6.)Одвојување на средства за летен фестивал на Смолево 500.000,00 денари, беше ставен на гласање и едногласно прифатен (29ЗА).

7.)Издвојување на средства за зазеленување на градот, проект „GoGreen” со 2.000.000,00 денари,беше ставен на гласање и едногласно прифатен (29ЗА).

8.)Издвојување на средства за набавка на електрично вовче „Мечо” со 1.500.000,00 денари,беше ставен на гласање и едногласно прифатен (29ЗА).

 Амандмани од Советничката група на ВМРО ДПМНЕ и Коалицијата

1.)Издвојување на средства за изградба на кружен тек кај ветеринарната станица,беше ставен на гласање и едногласно прифатен (29ЗА).

2.)Објавување на повик за стипендии на студенти на Архитектура и Градежен Факултет во висина од 200.000,00 денари,беше ставен на гласање и едногласно прифатен (29ЗА).

3.)Одвојување на 2.000.000,00 денари за нови детски паркови збогатени со нова урбана опрема,беше ставен на гласање и едногласно прифатен (29ЗА).

Амадмани од Советничката група на СДСМ и Коалицијата

1.)Одвојување на средства за изработка на проект за подземни сообраќајници за катни гаражи,беше ставен на гласање и едногласно прифатен (29ЗА).

2.)Изградба на катна гаража,беше ставен на гласање и се гласаше со 13 гласови ЗА и 16 Воздржани.

3.)Изработка на проектна документација кај граничниот премин Меџитлија,беше ставен на гласање и се гласаше со 13 гласови ЗА и 16 Воздржани.

4.)Изработка на проект за објектите на Тумбе-Кафе,беше ставен на гласање и се гласаше со 29 гласови Воздржани.

5.)Финансирање на Здруженија на граѓани за родова еднаквост 2.000.000,00 денари,беше ставен на гласање и едногласно прифатен (29ЗА).

6.)Обезбедување на финансиски средства за повик за бизнис идеи,беше ставен на гласање и едногласно прифатен (29ЗА).

7.)Користење на фитнес центри за млади до 29 години,беше ставен на гласање и се гласаше со 13 гласови ЗА и 16 Воздржани.

8.)Сувенционирање за Б категорија за млади до 29 години,беше ставен на гласање и се гласаше со 13 гласови ЗА и 16 Воздржани.

Амандман од Општина Битола

1.)Зголемување на средствата во делот за плати поради зголемување на минималната плата,беше ставен на гласаше и едногласно прифатен (29ЗА).

 1.

Предлог-Буџет на Општината Битола за 2023 година,беше ставен на гласање и усвоен со 16 гласови ЗА и 13 Воздржани.

 2.

Предлог-Одлука за извршување на Буџетот на Општината Битола за 2023 година,беше ставен на гласање и усвоен со 16 гласови ЗА и 13 Воздржани.

 3.

Буџетскиот календар за 2023 година,беше ставен на гласање и едногласно усвоен (29ЗА).

 4.

Предлог-Одлука за утврдување на вредност на бодот за платите на државните службеници за 2023 година,беше ставен на гласање и едногласно усвоен (29ЗА).

 5.

 Извештајот за работата на Советот на Општината Битола за 2022 година,беше ставен на гласање и едногласно усвоен (29ЗА).

 6.

Програмата за работа на Советот на Општината Битола за 2023 година,беше ставена на гласање и едогласно усвоена (29ЗА).

Претседателката на Советот Габриела Илиевска имаше свое обраќање,

Почитувани членови на Советот,

Почитуван Господине Градоначалник,

Почитувани гости и претставници на медиумите

Советот на Општината Битола во текот на 2022 година како и претходната година работеше во вршењето на своите надлежности утврдени во Законот за локалната самоуправа, Статутот и Деловникот на Советот на Општината, а со цел создавање ефективна и ефикасна локална самоуправа која ќе овозможи подобрување на услугите што им се испорачуваат на граѓаните.

Советот реализирајќи ја својата програма во 2022 година континуирано работеше во разгледување на материјали и донесување на соодветни акти со кои се разработуваа одредени прашања за извршување на законите и другите прописи, при тоа создавајќи услови за успешно функционирање на органите на општината, општинската администрација, јавните претпријатија, јавните служби, установи и др.

Во 2022 година беа усвоени материјали и донесени голем број на нормативни акти со кои беа регулирани надлежностите на општината.

Почитувани присутни, во оваа година Советот на Општината Битола одржа **22 редовни седници** (заедно со денешната) на кои беа разгледани **781 точки – материјали**, и беа донесени следните акти:

* Одлуки – **300**
* Програми – **70**
* Правилници – **1**
* Завршна сметка– **1**
* Квартален Извештај - **3**
* Решенија – **270**
* Заклучоци – **131**
* Буџет – **1**
* Измена и дополнување на Буџет - **1**
* Буџетски календар – **1**
* Tарифен систем – **2**

Најголемиот дел од материјалите беа предвидени со Програмата за работа на Советот за 2022 година, но имаше и доста кои не беа предвидени, па во текот на годината се јави потреба од нивно разгледување, а потоа и нивно усвојување односно донесување.

Сите материјали и акти разгледани и донесени на седниците на Советот, претходно беа разгледани на седниците на работените тела, односно постојните и повремени комисии во чија работа како што знаете покрај членовите на Советот беа вклучени и други надворешни лица, како стручњаци, вработени во општинската администрација, лица од локалните јавни претпријатија, установите, организациите, здруженија, поединци и др.

Почитувани членови на Советот даден Ви е преглед на програмски активности реализирани на седниците на Советот во текот на 2022 година.

Почитувани членови на Советот, како Претседател на Советот во текот на 2022 година се грижев Советот да работи транспарентно и да создавам услови, заедно со другите членови на Советот да сите заинтересирани субјекти имаат слободен пристап и увид во работата на Советот. Тука пред се, се мисли на поединци, невладини организации и други субјекти со кои е разговарано и им е овозможено да изнесуваат проблеми и да даваат свои мислења, предлози и слично.

Согласно моите законски, статутарни и деловнички надлежности како Претседател на Советот се грижев за редовна и нормална комуникација со сите членови на Советот, со сите координатори на советничките групи и со претседателите на комисиите.

Мојата канцеларија беше отворена за комуникација со граѓаните на Општината Битола и со сите други кои имаа желба тоа да го остварат.

Зборувајќи за транспарентноста во работењето на Советот во оваа пригода сакам да го истакнам огромниот придонес што го дадоа медиумите кои овозможија како и претходните години и оваа година седниците на Советот и неговите работни тела да бидат јавни, отворени и достапни до сите граѓани, со што на граѓаните им се овозможи пристап кон основните информации за услугите што им ги обезбедуваме, граѓаните беа информирани за нашата работа, како и за плановите и програмите што се значајни за развојот на Општината, а кои влијаат на квалитетот на нивното живеење, за што во оваа прилика им се заблагодарувам.

И во 2022 година Советот на Општината Битола преку издавањето на Службениот гласник на Општината Битола овозможи јавно и транспарентно претставување на работата на Советот. Исто така се издаваше и Општинскиот информатор, веб страната на Општината Битола и други форми кои придонесуваат на одреден начин да се обезбеди увид во работата на Советот.

Како Претседател на Советот на Општината Битола имав комуникација со Градоначалникот на Општината Битола се со цел за поуспешно остварување и извршувањето на функциите и надлежностите на овие два органи на Општината.

Согласно целокупната активност на Советот на Општината Битола во извештајниот период може да се констатира дека Советот во 2022 година успешно ја заврши својата работа.

Почитувани членови на Советот, почитувани присутни, Ви благодарам на вниманието.

Седницата заврши во 17,30 часот.

Седницата се снимаше на аудио касети и по нив се водат забелешки.

Седницата ја обработи Наталија Најдовска,референт за седници.

Бр.09-201/2 ПРЕТСЕДАТЕЛ

28.12.2022год. на Советот на Општина Битола

 Б и т о л а Габриела Илиевска